Dívány - Offline - Grúziában még a polgármester neje is divattervező
tbiliszi divathét
Grúziában még a polgármester neje is divattervező
2017. november 30., csütörtök 12:35
A Tbilisziben bemutató dizájnerek jóval optimistábbak, mint mi. Mutatjuk mit hoznának divatba!
Nemrég megmutattuk, hogy mennyivel bátrabban és kreatívabban öltöznek a grúz fiatalok, mint a magyarok, miközben ott is lement a 2018-as tavaszi-nyári kollekciókat bemutató öt napos divathét, amit legalább akkora média figyelem kísért, mint a milánói vagy a New York-i divathetet. Köszönhető ez a grúz származású Demna Gvasaliának (Balenciaga, Vetemenst tervezője) aki jó pár szezon óta diktálja a divatot és nullázza le a divatrajongók bankszámláit.
Annak ellenére, hogy Gvasalia már több mint egy évtizede nem él a keleti-blokkban, sikersztorija akkora hatással van grúz kortársaira, hogy azok jól láthatóan jóval optimistábban látják a divatvilág jövőjét és ez a pozitív hozzáállás meg is látszik a kollekcióikon. Hiszen ki tudja, ki lesz a következő a Demna Gvasalia?
Mivel a nemzetközi sajtó is hajlandó több ezer mérföldet repülni azért, hogy élőben lássa a tbiliszi-i tehetségeket, így mi is készítettünk egy összeállítást a legjobb bemutatókról és kedvenceinkről.
Lela Eloshvili új kollekcióját elsősorban a grúzok nemzeti ruhája, a chokha (puskagolyó tartóval ellátott kabát) inspirálta, ami széles körben használatos volt egészen az 1920-as évekig, de a mai napig a nemzeti büszkeség egyik szimbólumának tartják Grúziában. Persze mindez korszerű formában jelent meg a tervező kifutóján, aki leginkább a feketét, a narancsot és az áttetsző anyagokat preferálta a szezonban.
Galéria: Tbiliszi divathét 2018 tavasz-nyár Fotó: Edward James / Getty Images Hungary
Irakli Rusadze az egyik olyan tervező, aki Gvasaliához hasonlóan már a tengerentúlon is bizonyította tehetségét és figyelemmel kísérik munkásságát a szakmában. Bár ez többek között annak is betudható, hogy a Milánóban is bemutató tervező ruhájában nemrég lencsevégre kapták Bella Hadidot. A 2015-ben alapított márka új darabjait a 90-es évek elejének hangulata és annak Sega játékai inspirálták, de előszeretettel épített be bőrt is nyári kollekciójába. A Situationist magabiztosan áraz, azt meg kell hagyni – ennyiben már biztos hasonlít a Vetements-ra –, egy világosrózsaszín kapucnis pulóverért 516 dollárt, körülbelül 137 ezer forintot kér, míg egy bőrből készült tréningnadrág 816 dollárba, körülbelül 217 ezer forintba kerül.
Galéria: Tbiliszi divathét 2018 tavasz-nyár Fotó: Levan Verdzeuli / Getty Images Hungary
Jöjjön egy nőiesebb vonal Anouki Areshidzétől, akinek a Vogue.com szerint általában teltházasak a bemutatói, de idén még a szokásosnál is zsúfoltabb volt az Expo Georgia, bár ennek valószínűleg köze lehet ahhoz, hogy a tervező férjét, Kakha Kaladzét nemrégiben Tbiliszi polgármesterének választották meg, tehát jelenleg Anouki a város first ladyje is. Anouki új kollekciójában szerettük a hétköznapokba is beépíthető blúzokat, illetve a flitterrel és a farmerrel való kísérletezést, a tervek szerint a márka a szeptemberi divathéten már Milánóban is jelen lesz, illetve ruháit elkezdik értékesíteni az egyik legfelkapottabb luxus webáruházban, a Moda Operandin is.
A tervező állítólag Tbiliszi egyik legkiválóbb tehetsége, aki az új kollekciójánál remekül megtalálta az egyensúlyt a retro és a giccses között, bár a látványon sokat dobott a Iota Hotel pincéjének fa lambériája és limezöld székei. Aki szereti a 80-as évek forma- és színvilágát, illetve a Micsoda Nő című filmet, az ebben a kollekciókban sem fog csalódni, nekem bejöttek a puffos ujjú blúzok, pöttyös ruhák és a hálóingre emlékeztető estélyik.
+ Kedvencek
Mivel az öt napos divathéten közel ötven tervező mutatta be kollekcióját, ezért mutatunk pár feltörekvő márkát, melyeknek minden esélye megvan arra, hogy munkáikra felfigyeljen a szakma. Kattintsatok és nézzétek meg az Atelier Kikala, a Mach Mach, a Lika4lika és a D8 Derdan ruháit is!